Il-Prim Ministru Libjan  Abdullah al Thinni flimkien ma’ ħames ministri tal-gvern tiegħu li jinkludu d-deputat Prim Ministru u l-Ministru tal-Affarijiet Barranin jinsab Malta għal laqgħat li mistennija jiffukaw l-iżjed fuq is-sitwazzjoni fil-Libja. Din hija l-ewwel żjara tal-Prim Ministru Al Thinni f’pajjiż Ewropew bil-Libja tfittex il-vuċi ta’ Malta fil-fora Ewropej u internazzjonali biex tinstab soluzzjoni għall-kriżi Libjana. Il-Gvern Malti bħal gvernijiet Ewropej jirrikonoxxu l-Gvern elett ta’ Al Thinni. Il-Gvern Malti ġie infurmat bl-intenzjoni taż-żjara tad-delegazzjoni Libjana lbieraħ filgħaxija u minnufih informa lill-Unjoni Ewropea b’dan l-iżvilupp waqt li sar ukoll kuntatt dwar dan bejn il-Prim Ministru Joseph Muscat u l-Kap tal-Oppożizzjoni Simon Busuttil. Il-midja ġiet infurmata wkoll b’dan iżda għal raġunijiet ta’ sigurtà ntalbet biex ma tirrapporta xejn qabel mad-delegazzjoni tkun waslet Malta. Iċ-Chief of Staff fl-uffiċċju tal-Prim Ministru Keith Schembri qal li ż-żjara qed tqajjem ċertu  interess fl-Unjoni Ewropea. Mistoqsi minn tvm.com.mt jekk it-taħditiet f’Malta li jistgħu jieħdu bejn jumejn sa tlett ijiem hux se jinvolvu uffiċjali tal-politika barranija tal-Unjoni Ewropea, is-Sur Schembri qal li l-Gvern Malti qed iħalli l-bieb miftuħ għal din il-possibbiltà. Mistoqsi jekk din iż-żjara hux qed iseħħ fl-istess żmien li kien hawn f’Malta, is-Sindku ta’ Tripli li huwa avversarju tal-Gvern ta’ Al Thini, il-kelliema tal-Gvern qalu li ż-żjara tas-sindku li għandu passaport Irlandiż kienet żjara privat u safejn jafu huma, dan m’għadux f’Malta.